Up-307/97
Datum: 1999-06-24T00:00:00.000+02:00
ecli: ECLI:SI:USRS:1999:Up.307.97
vrsta: drugi akti
zadeva: ustavna pritožba
objavljeno: Neobjavljeno | 24.06.1999
dokument: US19568
akt: Ustavna pritožba A. O. zoper odločbo Ministrstva za kmetijstvo, gozdarstvo in prehrano št. 46500/203/97 z dne 23. 9. 1997 v zvezi z odločbo Upravne enote Vrhnika št. 3/3-321-12/96 z dne 22. 8. 1997
resitev: zavrženje
izrek: Ustavna pritožba A. O. zoper odločbo Ministrstva za kmetijstvo, gozdarstvo in prehrano v zvezi z odločbo Upravne enote Vrhnika se zavrže.
stavek: Pritožnica ni izčrpala upravnega spora zoper odločbo upravnega organa in hkrati ni izkazala očitnosti zatrjevanih kršitev ustavnih pravic. Tako ni izpolnjen eden od dveh kumulativno določenih zakonskih pogojev za predčasno obravnavo ustavne pritožbe. Zato ni izpolnjena procesna predpostavka izčrpanosti pravnih sredstev pred vložitvijo ustavne pritožbe in je Ustavno sodišče ustavno pritožbo zavrglo.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.

Načela pravne in socialne države.
podlaga: Ustava, 2. čl.

Zakon o Ustavnem sodišču (ZUstS), 1. odst. 51., 2. odst. 51., 2. al. 1. odst. 55. čl.
datum_vloge: 1997-10-21T22:00:00.000Z
datum_odlocitve: 1999-06-23T22:00:00.000Z

# Up-307/97

24.6.1999

S K L E P

Ustavno sodišče je v postopku za preizkus ustavne pritožbe A. O. iz Z., ki jo zastopa B. D., odvetnik na V. na seji senata dne 24. junija 1999

s k l e n i l o :

Ustavna pritožba A. O. zoper odločbo Ministrstva za kmetijstvo, gozdarstvo in prehrano št. 46500/203/97 z dne 23. 9. 1997 v zvezi z odločbo Upravne enote Vrhnika št. 3/3-321-12/96 z dne 22. 8. 1997 se zavrže.

## O b r a z l o ž i t e v

Pritožnica z ustavno pritožbo izpodbija odločbo Ministrstva za kmetijstvo, gozdarstvo in prehrano, s katero je to potrdilo odločbo Upravne enote Vrhnika o ugotovitvi, da kmetija na Z. 38 v smislu 2. člena Zakona o dedovanju kmetijskih gospodarstev (Uradni list RS, št. 70/95 - v nadaljevanju: ZDKG) ni zaščitena kmetija. Pritožnica navaja, da zoper izpodbijano odločbo ni vložila upravnega spora, vendar meni, da so za vložitev ustavne pritožbe izpolnjeni pogoji iz drugega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS), ker da so ji z izpodbijano odločbo očitno kršene človekove pravice iz 2., 14., 33., 67. in 71. člena Ustave, z izvršitvijo odločbe pa naj bi ji nastale nepopravljive posledice.

Pritožnica je hkrati predlagala tudi oceno ustavnosti določb 2. in 25. člena ZDKG. Ustavno sodišče je pobudo za začetek postopka za oceno ustavnosti navedenih določb izločilo iz ustavne pritožbe, o njeni utemeljenosti bo odločilo posebej.

Po prvem odstavku 51. člena ZUstS je dovoljeno vložiti ustavno pritožno šele, ko so izčrpana vsa pravna sredstva. V drugem odstavku 51. člena pa ZUstS določa, da lahko Ustavno sodišče v primeru, če je zatrjevana kršitev očitna in če bi z izvršitvijo izpodbijanega akta za pritožnika nastale nepopravljive posledice, izjemoma o ustavni pritožbi odloča pred izčrpanjem izrednih pravnih sredstev.

Ustavne pritožbe ni mogoče obravnavati po drugem odstavku 51. člena ZUstS. Pritožnica ni izkazala, da so zatrjevane kršitve ustavnih pravic očitne. Člen 2 Ustave uveljavlja načela pravne in socialne države, ne opredeljuje pa katere od človekovih pravic ali temeljnih svoboščin, zato kršitev 2. člena Ustave ne more biti predmet obravnavanja v ustavni pritožbi. Druge zatrjevane kršitve človekovih pravic pa pritožnica utemeljuje le z napačno uporabo materialnega prava. Morebitna napačna uporaba materialnega prava pa sama po sebi še ne predstavlja kršitve katere od človekovih pravic ali temeljnih svoboščin. Torej ni izpolnjen eden od dveh kumulativno določenih pogojev iz drugega odstavka 51. člena ZUstS, ki pooblašča Ustavno sodišče k predčasni obravnavi ustavne pritožbe pred izčrpanjem pravnih sredstev. Zato je bilo treba ustavno pritožbo zavreči.

Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.

Milojka Modrijan